45. schôdza NR SR - 9.deň - B. popoludní
Dátum: 2019-05-21
Poslanec: Červeňáková, Elena (OĽANO)
Druh vystúpenia: Vystúpenie v rozprave

44. Príjemné popoludnie. Vážená pani komisárka, vážený predsedajúci, vážené kolegyne, kolegovia, vaša správa komplexne hovorí o problémoch občanov so zdravotným postihnutím. Vyzdvihujem u vás, že pre vás to nie je podnet, ale skutočný príbeh ľudí žijúcich v našej spoločnosti, ktorých sa to bytostne dotýka. V správe poukazujete, že rozhodovacia prax úradov práce je z pohľadu osôb so zdravotným postihnutím, že sú tu veľmi veľké prieťahy a je to beh na dlhé trate pre týchto ľudí. V roku 2018, popisujete v svojej správe, že ste mali 12 výjazdov do rôznych obcí, do VÚC-iek. A je to ozaj veľká výhoda, si myslím, že pre vás, lebo máte možnosť posúdiť vlastne aj z pohľadu tých obcí, miest, aké sú vlastne tie problémy nielen na základe podnetu, čo vám dal občan, zdravotne ťažko postihnutý človek, ale aj aký má názor na to obec. A vlastne prídete aj na určité nedostatky a problémy, s čím sa potýkajú aj tie obce, aj tie mestá vlastne. Takže si myslím, že tie výjazdy, čo robíte, je to veľmi dobrá vec. Popisujete v správe podmienky v zariadeniach sociálnych služieb, v chránených dielňach, denných stacionároch, škôlkach, školách, ktoré ponúkajú inkluzívne vzdelávanie. Pri poskytovaní, samozrejme, zdravotnej starostlivosti o zdravotne ťažko postihnutých, kde sú porušované ich práva, narážate na problém, že nemáte možnosť pozrieť do zdravotnej dokumentácie. Tak ako aj hovoríte, že keď zdravotná poisťovňa neschváli liek, zdravotnú pomôcku, ďalej zdravotnú starostlivosť, kúpele, rehabilitáciu, liek, špeciálny zdravotnícky materiál, a to je ozaj že veľmi veľký problém, dietetické potraviny, nemajú títo ľudia možnosť odvolať sa. A toto je veľmi dôležité, lebo keď zdravotná poisťovňa neschváli tieto veci, ktoré sú veľmi potrebné pre týchto ľudí, a zdravotne ťažko postihnutí ľudia sa nemajú možnosť, opakujem, odvolať sa. Toto je ozaj veľmi vážny problém, a preto je dôležité, stojí to vlastne na nás poslancov, treba zmeniť zákon o poskytovaní zdravotnej starostlivosti, 576, že vlastne vložiť do tohto zákona, aby aj komisár mohol nahliadať do zdravotnej dokumentácie, a takisto do 581 o poisťovniach tak isto treba vložiť, aby mali zdravotne ťažko postihnutí občania právo odvolať sa. Hovorím, toto je na nás poslancov. Pri monitorovaní a dodržovaní práv zdravotne ťažko postihnutých v zariadeniach sociálnych služieb s celoročnou pobytovou službou konštatujete prekvapenie a neochotu vpustiť vás do týchto zariadení sociálnych služieb. Vedenie prevažne nemalo vedomosť o vás ako o komisároch, o komisárke, o existencii komisára a návštevy vaše neboli nikdy vôbec dopredu ohlásené. Takže toto je ozaj veľmi dobré. Takmer vo všetkých zariadeniach ste čelili informácii o nedostatočnom počte zamestnancov. Takže toto je ozaj smutné, že máme nedostatok odborného personálu, takisto pomocného personálu. Bez nedostatku kvalifikovaného personálu je ťažké poskytnúť kvalitnú starostlivosť ľuďom s vysokým stupňom závislosti, odkázaným na pomoc iných. Naším cieľom je, aby v zariadeniach sociálnych služieb bola klientom zabezpečená komplexná ošetrovateľská starostlivosť so zameraním na prevenciu, aby ich zdravotný stav sa nezhoršoval a nebola potrebná následná hospitalizácia, lebo sú tam, sú tu potom už úplne iné peniaze. Ľudia so zdravotným postihnutím majú právo žiť nezávislý život na rovnakom základe a kvalite, ktorá sa čo najviac približuje životu osôb bez zdravotného postihnutia. Každá osoba so zdravotným postihnutím má právo žiť v komunite a socializovať sa bez ohľadu na mieru a závažnosť zdravotného postihnutia. Kolotoč opakovaných rozhodovacích procesov je časovo veľmi náročný, veľmi zdĺhavý, natoľko, že veľakrát osoba so zdravotným postihnutím nenájde vôbec silu už s celou tou mašinériou dlhodobo bojovať. Stretávajú sa s neochotou, s nevôľou, s aroganciou... (Prerušenie vystúpenia predsedajúcim.) Glváč, Martin, podpredseda NR SR Prosím, pán kolega, poprosím ďalej, aby pani poslankyňa mohla rozprávať. Ďakujem. Červeňáková, Elena, poslankyňa NR SR ... aroganciou na úradoch práce. To je veľmi smutné. Často sa krát na vás sa obracajú ako na poslednú inštitúciu v zúfalstve, pretože vyčerpali všetky možné dostupné prostriedky a nedočkali sa pomoci zo strany kompetentných orgánov verejnej správy. Ako hovoríte v správe, keď je vôľa, riešenie je možné. Práca, ktorú robíte pre zdravotne ťažko postihnutých je pre vás poslaním, ozaj je to poslanie a dar. Prajem vám veľa síl, energie, chuti s týmto všetkým bojovať a pomáhať zdravotne ťažkým, zdravotne ťažko postihnutým občanom. Ďakujem vám.